title: 2001 m. balandžio 9 d. Tarybos sprendimas, užbaigiantis konsultacijas su Fidžio Salų Respublika pagal AKR ir EB partnerystės susitarimo 96 straipsnį

text:
Svarbus teisinis pranešimas

|

32001D0334

Oficialusis leidinys L 120 , 28/04/2001 p. 0033 - 0035

		Tarybos sprendimas,2001 m. balandžio 9 d.užbaigiantis konsultacijas su Fidžio Salų Respublika pagal AKR ir EB partnerystės susitarimo 96 straipsnį(2001/334/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį,atsižvelgdama į 2000 m. birželio 23 d. Kotonu (Benino Respublika) pasirašytą AKR ir EB partnerystės susitarimą, kurio išankstinį taikymą reglamentuoja AKR ir EB Ministrų Tarybos sprendimas 1/2000,atsižvelgdama į Vidaus susitarimą dėl priemonių, kurių būtina imtis, ir tvarkos, kurios būtina laikytis įgyvendinant AKR ir EB partnerystės susitarimą, kurio laikiną taikymą reglamentuoja valstybių narių Vyriausybių atstovų sprendimas, priimtas 2000 m. rugsėjo 18 d., ir ypač į jo 3 straipsnį,atsižvelgdama į Komisijos pasiūlymą,kadangi:(1) Neteisėtai nušalinus demokratiškai išrinktą Fidžio valdžią ir panaikinus 1997 m. Konstituciją, buvo pažeisti pagrindiniai AKR ir EB partnerystės susitarimo 9 straipsnyje išdėstyti elementai.(2) 2000 m. spalio 19 d. įvyko konsultacijos pagal AKR ir EB partnerystės susitarimo 96 straipsnio nuostatas. Jų metu Fidžio administracija išdėstė savo požiūrį ir prisiėmė tam tikrus įsipareigojimus, ypač dėl Konstitucijos peržiūrėjimo terminų, laisvų ir sąžiningų rinkimų surengimo iki 2000 m. birželio pabaigos ir dėl asmenų, atsakingų už gegužės 19 d. įvykdytą valstybės perversmą, patraukimo atsakomybėn.(3) Būtina taip pat atsižvelgti į paskutinius teigiamus Fidžio politinės raidos momentus grįžtant prie demokratinės sistemos, papildančius pirmiau minėtus įsipareigojimus.(4) Fidžyje dar turi būti visiškai atkurta demokratinė valdžia,PRIĖMĖ ŠĮ SPRENDIMĄ:1 straipsnisKonsultacijos su Fidžio Salų Respublika pagal AKR ir EB partnerystės susitarimo 96 straipsnio 2 dalies c punkto nuostatas baigiamos.2 straipsnisPridedamame laiško projekte aprašytos priemonės priimamos kaip tinkamos priemonės pagal EKR ir EB partnerystės susitarimo 96 straipsnio 2 dalies c punkto nuostatas.Taryba atšauks šias priemones, po to kai Fidžyje įvyks laisvi ir sąžiningi rinkimai ir teisėta Vyriausybė pradės darbą tokiomis sąlygomis, kurios užtikrina pagarbą žmogaus teisėms ir demokratijos bei teisinės valstybės principų laikymąsi.Šis sprendimas peržiūrimas per šešis mėnesius.3 straipsnisŠis sprendimas įsigalioja jo paskelbimo Europos Bendrijų oficialiajame leidinyje dieną.Priimta Liuksemburge, 2001 m. balandžio 9 d.Tarybos varduPirmininkasA. Lindh--------------------------------------------------Laiško fidžio salų respublikos prezidentui projektasBriuselis, …J. E. p. Ratu Josefa ILOILOFidžio Salų Respublikos PrezidentasVyriausybės rūmaiSUVA/FIDŽISGerbiamasis pone,Europos Sąjunga teikia ypatingą reikšmę AKR ir EB partnerystės susitarimo 9 straipsnio nuostatoms. Pagrindiniai Partnerystės susitarimo elementai – pagarba žmogaus teisėms, demokratinės institucijos ir teisinė valstybė – sudaro mūsų tarpusavio santykių pagrindą.Todėl Europos Sąjunga pasmerkė 2000 m. gegužės 19 d. įvykdytą perversmą ir išreiškė didelį susirūpinimą būsimais politiniais įvykiais Fidžyje, apgailestaudama dėl prezidento Ratu Sir Kamisese Mara nušalinimo, įkaitų paėmimo ir antikonstitucinio demokratiškai išrinktos valdžios atstatydinimo bei 1997 m. Konstitucijos panaikinimo.Todėl Europos Sąjungos Taryba 2000 m. rugpjūčio 4 d. priėmė sprendimą pakviesti konsultacijoms Fidžio administraciją, kad būtų išsamiai įvertinta ir pagerinta susiklosčiusi situacija.Konsultacijos įvyko Briuselyje 2000 m. spalio 19 d. Buvo aptarta keletas svarbių klausimų, o Fidžio administracija, atstovaujama laikinosios Fidžio Vyriausybės užsienio reikalų, užsienio prekybos ir cukraus pramonės ministro p. Kaliopate Tavola, išdėstė savo poziciją ir prisiėmė įsipareigojimus dėl Konstitucijos peržiūrėjimo terminų, dėl laisvų demokratinių rinkimų surengimo per 18 mėnesių ir dėl asmenų, atsakingų už valstybės perversmą, patraukimo atsakomybėn.Vėliau įvykiai Fidžyje ėmė klostytis žymiai palankiau palyginti su 2000 m. spalio mėn. scenarijumi.Europos Sąjunga sveikina Apeliacinio teismo 2001 m. kovo 1 d. priimtą sprendimą, pagal kurį 1997 m. Konstitucija lieka aukščiausią teisinę galią Fidžyje turintis įstatymas.Europos Sąjunga sveikina pranešimą apie tai, kad rinkimai pagal 1997 m. Konstituciją įvyks 2001 m. rugpjūčio 25 – rugsėjo 1 d. Šie rinkimai, jei jie vyks laisvai ir sąžiningai, turėtų padėti pagrindus galutiniam demokratijos atkūrimui Fidžyje per nustatytą laikotarpį.Atsižvelgdama į tai, Europos Sąjunga nusprendė užbaigti konsultacijas, vykusias pagal AKR ir EB partnerystės susitarimo 96 straipsnio nuostatas. Europos Sąjunga nusprendė pagal Susitarimo 96 straipsnio 2 dalies c punkto nuostatas imtis šių tinkamų priemonių:- įvykus laisviems ir sąžiningiems rinkimams ir teisėtai Vyriausybei pradėjus darbą, bus paskelbta apie lėšų iš 9-ojo EPF skyrimą,- įvykus laisviems ir sąžiningiems rinkimams ir teisėtai Vyriausybei pradėjus darbą, bus finansuojamos ir įgyvendinamos naujos programos bei projektai pagal 6-ojo, 7-ojo ir 8-ojo EPF nacionalines preliminariąsias programas.Jau vykstantys projektai bus įgyvendinami kaip planuota, deramai laikantis Bendrijos pagalbos neutralumo principo pasirengimo rinkimams metu.Be to, tai nepaveiks įnašų į regioninius projektus, humanitarinio pobūdžio operacijų, bendradarbiavimo prekybos srityje ir prekybinių lengvatų, kad nebūtų pakenkta eilinių Fidžio piliečių ekonominiams interesams.Europos Sąjunga taip pat siekia padėti Fidžiui grįžti prie demokratijos.Kai tik įvyks laisvi ir sąžiningi rinkimai ir teisėta Vyriausybė pradės darbą tokiomis sąlygomis, kurios užtikrina pagarbą žmogaus teisėms ir demokratijos bei teisinės valstybės principų laikymąsi, pirmiau minėtos priemonės bus atšauktos. Bet kokiu atveju Europos Sąjunga peržiūrės šį sprendimą per šešis mėnesius.Europos Sąjunga toliau stebės įvykius Fidžyje, ypač viešosios tvarkos palaikymą, rinkimų kampaniją, teisėtos Vyriausybės sudarymą ir teismo procesą prieš p. George Speight bei jo bendrininkus.Europos Sąjunga norėtų dar kartą pabrėžti pageidavimą tęsti politinį dialogą su Fidžiu pagal AKR ir EB partnerystės susitarimą.Pagarbiai,Komisijos vardu…Tarybos vardu…--------------------------------------------------


title: 2016 m. liepos 18 d. Tarybos sprendimas, kuriuo skiriamas Darbuotojų saugos ir sveikatos patariamojo komiteto Rumunijai atstovaujantis narys ir pakaitiniai nariai

text:
19.7.2016

               LT

               Europos Sąjungos oficialusis leidinys

               C 261/2

         TARYBOS SPRENDIMAS
   2016 m. liepos 18 d.
   kuriuo skiriamas Darbuotojų saugos ir sveikatos patariamojo komiteto Rumunijai atstovaujantis narys ir pakaitiniai nariai
   (2016/C 261/03)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. liepos 22 d. Tarybos sprendimą, įsteigiantį Darbuotojų saugos ir sveikatos patariamąjį komitetą (1), ypač į jo 3 straipsnį,
   atsižvelgdama į valstybių narių Vyriausybių Tarybai pateiktą kandidatų sąrašą,
   kadangi:

               (1)

               2016 m. vasario 24 d. sprendimu (2), 2016 m. balandžio 11 d. sprendimu (3) ir 2016 m. birželio 9 d. sprendimu (4) Taryba paskyrė Darbuotojų saugos ir sveikatos patariamojo komiteto narius ir pakaitinius narius laikotarpiui nuo 2016 m. vasario 29 d. iki 2019 m. vasario 28 d.;

               (2)

               Rumunijos Vyriausybė pateikė papildomų kandidatūrų trims vietoms užimti,

         PRIĖMĖ ŠĮ SPRENDIMĄ:
   1 straipsnis
   Laikotarpiui iki 2019 m. vasario 28 d. Darbuotojų saugos ir sveikatos patariamojo komiteto nariu ir pakaitiniais nariais skiriami:
   PROFESINIŲ SĄJUNGŲ ATSTOVAI

               Šalis

               Narys

               Pakaitiniai nariai

               Rumunija

               Mihaela DARLE

               Corneliu CONSTANTINOAIA
               Dumitru FORNEA

         2 straipsnis
   Narius ir pakaitinius narius, kurių kandidatūros dar nėra pateiktos, Taryba paskirs vėliau.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. liepos 18 d.

            Tarybos vardu

            Pirmininkas

         Gabriela MATEČNÁ

      (1)  OL C 218, 2003 9 13, p. 1.

      (2)  2016 m. vasario 24 d. Tarybos sprendimas, kuriuo skiriami Darbuotojų saugos ir sveikatos patariamojo komiteto nariai ir pakaitiniai nariai (OL C 79, 2016 3 1, p. 1).

      (3)  2016 m. balandžio 11 d. Tarybos sprendimas, kuriuo skiriami Darbuotojų saugos ir sveikatos patariamojo komiteto Graikijai, Vengrijai ir Švedijai atstovaujantys nariai ir pakaitiniai nariai (OL C 130, 2016 4 13, p. 3).

      (4)  2016 m. birželio 9 d. Tarybos sprendimas, kuriuo skiriami Darbuotojų saugos ir sveikatos patariamojo komiteto Rumunijai atstovaujantys narys ir pakaitiniai nariai (OL C 214, 2016 6 15, p. 2).


title: 2017 m. liepos 17 d. Tarybos sprendimas (ES) 2017/1346 dėl pozicijos, kurios dėl atitikties bylos ACCC/C/2008/32 turi būti laikomasi Europos Sąjungos vardu šeštojoje Orhuso konvencijos šalių susitikimo sesijoje

text:
19.7.2017

               LT

               Europos Sąjungos oficialusis leidinys

               L 186/15

         TARYBOS SPRENDIMAS (ES) 2017/1346
   2017 m. liepos 17 d.
   dėl pozicijos, kurios dėl atitikties bylos ACCC/C/2008/32 turi būti laikomasi Europos Sąjungos vardu šeštojoje Orhuso konvencijos šalių susitikimo sesijoje
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               2005 m. vasario 17 d. Tarybos sprendimu 2005/370/EB (1) Europos bendrijos vardu patvirtinta Orhuso konvencija dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais (2) (toliau – Orhuso konvencija);

               (2)

               Orhuso konvencijoje nustatytus jos institucijoms ir įstaigoms taikytinus įpareigojimus Sąjunga įgyvendino visų pirma Europos Parlamento ir Tarybos reglamentu (EB) Nr. 1367/2006 (3);

               (3)

               Pagal Orhuso konvencijos 15 straipsnį įsteigtas Atitikties Orhuso konvencijai komitetas (toliau – komitetas), kuris yra kompetentingas peržiūrėti, kaip šalys laikosi Orhuso konvencijos nuostatų;

               (4)

               2017 m. kovo 17 d. Sąjunga gavo bylos ACCC/C/2008/32 dėl teisės kreiptis į teismą Sąjungos lygmeniu išvadas (toliau – išvados). Išvadų 123 punkte komiteto nuomone, „aptariama šalis nesilaiko konvencijos 9 straipsnio 3 ir 4 dalių dėl visuomenės narių teisės kreiptis į teismą, nes nei Orhuso reglamentu, nei ES Teisingumo Teismo praktika nėra nei įgyvendinami tose dalyse numatyti įpareigojimai, nei užtikrinamas jų laikymasis“;

               (5)

               deklaracija, kurią Sąjunga paskelbė pasirašydama Orhuso konvenciją ir dar kartą išdėstė ją patvirtindama, Orhuso konvencijos organai informuojami, kad „atsižvelgdamos į institucinę ir teisinę Bendrijos sistemą Bendrijos institucijos taikys Orhuso konvenciją pagal galiojančias ir būsimas taisykles, reglamentuojančias teisę susipažinti su dokumentais ir kitomis atitinkamomis Bendrijos teisės nuostatomis Konvencijos reglamentuojamoje srityje“;

               (6)

               viena iš išvadų byloje ACCC/C/2008/32, būtent kad Sąjunga nesilaiko Orhuso konvencijos 9 straipsnio 3 ir 4 dalių, įtraukta į Sprendimo VI/8f projektą; jis bus pateiktas patvirtinti šeštojoje Orhuso konvencijos šalių susitikimo sesijoje, kuri įvyks 2017 m. rugsėjo mėn. Budvoje (Juodkalnija);

               (7)

               Sąjunga turėtų išnagrinėti būdus ir priemones laikytis Orhuso konvencijos taip, kad tai būtų suderinama su pagrindiniais Sąjungos teisinės tvarkos principais ir su jos teisminės peržiūros sistema;

               (8)

               laikantis Sąjungos valdžios padalijimo principo, Taryba negali duoti nurodymų arba teikti rekomendacijų Europos Sąjungos Teisingumo Teismui (toliau – Teisingumo Teismas) dėl jo teisminės veiklos. Todėl Sprendimo VI/8f projekte pateiktos rekomendacijos, susijusios su Teisingumo Teismu ir jo jurisprudencija, negali būti priimtos;

               (9)

               Sąjunga toliau visapusiškai remia svarbius Orhuso konvencijos tikslus;

               (10)

               Sąjunga turėtų nustatyti poziciją, kurios turi būti laikomasi šeštojoje Orhuso konvencijos šalių susitikimo sesijoje dėl Sprendimo VI/8f projekto,

         PRIĖMĖ ŠĮ SPRENDIMĄ:
   1 straipsnis
   1.   Pozicija, kurios Sąjunga turi laikytis šeštojoje Orhuso konvencijos šalių susitikimo sesijoje dėl Sprendimo VI/8f, susijusio su tuo, kaip Sąjunga laikosi savo įsipareigojimų pagal Orhuso konvenciją, projekto yra pritarti Sprendimo VI/8f projektui su sąlyga, kad:

               —

               bus išbraukta Sprendimo VI/8f projekto 6 dalies paskutinė dalis ir žodis „patvirtina“ bus pakeistas žodžiais „atkreipia dėmesį į“; ta dalis tuomet būtų išdėstyta taip: „Atkreipia dėmesį į Atitikties komiteto išvadą pranešime ACCC/C/2008/32 (II dalis), kad atitinkama šalis nesilaiko Konvencijos 9 straipsnio 3 ir 4 dalių.“,

               —

               Sprendimo VI/8f projekto 7 dalies pavadinime po žodžių „Rekomenduoja susijusiai šaliai“ įterpiamas žodžis „apsvarstyti“; tas pavadinimas tuomet būtų toks: „Rekomenduoja susijusiai šaliai apsvarstyti“,

               —

               iš Sprendimo VI/8f projekto 7 dalies b punkto i papunkčio bus išbraukti žodžiai „Europos Sąjungos Teisingumo Teismui“ ir

               —

               iš Sprendimo VI/8f projekto bus išbrauktas 7 dalies c punktas.

         2.   Dėl kitų nedidelių pakeitimų vadovaujantis požiūriu, kurio laikomasi šiame sprendime, galima susitarti koordinuojant veiksmus vietoje ir atsižvelgiant į galimas derybas dėl Sprendimo VI/8f projekto.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2017 m. liepos 17 d.

            Tarybos vardu

            Pirmininkas

         T. TAMM

      (1)  2005 m. vasario 17 d. Tarybos sprendimas 2005/370/EB dėl Konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais sudarymo Europos bendrijos vardu (OL L 124, 2005 5 17, p. 1).

      (2)  OL L 124, 2005 5 17, p. 4.

      (3)  2006 m. rugsėjo 6 d. Europos Parlamento ir Tarybos reglamentas (EB) Nr. 1367/2006 dėl Orhuso konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais nuostatų taikymo Bendrijos institucijoms ir organams (OL L 264, 2006 9 25, p. 13).